Uppskotið hjá Macron um pensjónsnýskipanir hava rakat nú raksturin hjá A. P. Møller-Maersk í Fraklandi. Orsøkin eru verkføll móti pensjónsnýskipanar-uppskotinum. Tað skrivar heimasíðan hjá reiðarínum. -Verandi verkføll um alt landi ávirka øll sløg av flutningi, eisini“ Ocean- og landservices” hjá Maersk, verður sagt. -Ein avleiðing er, at stórur partur av netverkinum bæði í Norður- og Suðurfraklandi verður órógvað. Royndir at samráðast og mekla í ávísum støðum eru miseydnaðar, og tískil vænta vit uppaftur fleiri seinkingar og meira órógv, sigur A. P Møller-Maersk á heimasíðuni. Víst verður á, at í Le Havre, sum er týdningarmesta havnin hjá reiðarínum í Norðurfraklandi, hevur verkfall verið síðani miðskeiðis í farnu viku. Boðað verður eisini frá, at fleiri sleipibátar fara í verkfall. Tískil hevur danska reiðaríið lagt fleiri rutir um hjá fleiri skipum, og siglt verður ikki uppá Le Havre, men til Antwerpen í Belgia fyribils.